Da, boss, e pe bune . Ai fost trădat de proprii camarazi. De tânărul ăla corporatist care ți-e amic și se jura pe ochișorii măicuței lui că pune ștampila pe Remus Cernea și drepturile omului, ori altă formațiune politică care se voia mai progresist-liberală, gen USR. Dar în realitate a avut încredere-n domnul președinte, Liviu Dragnea. La fel ca bunică-ta. Faptul că era toată ziua la televizor cu justiția și Soros în gură, a făcut-o să-i dea votul. Dacă încă mai folosești duma cu „Hăhă, mama lor de pensionari care votează cu PSD, din cauza lor nu merge nimic în țara asta", vezi că trebuie adaptată.

N-a trecut nici măcar un an de când românii au ales PSD&ALDE la guvernare și cu toții am avut parte de bunăstare și siguranță ca niciodată. În special tinerii. Conform datelor oficiale de la ultimele alegeri parlamentare, din decembrie 2016, tinerii de până 35 de ani au votat predominant PSD.

Drept dovadă, băieții cu tricouri roșii au simțit potențialul imens de exploatat al tinerilor și ce-au zis: „Bă, hai să le dăm noi atâtea de nu pot să ducă acasă, totul din banii celorlalți proști care ne-au votat". Și ne-au dat, nenică. Eu am 20 de ani, sunt student, și ți-am făcut o listă cu nouă chestii bengoase pe care mi le-a dat sau ar fi vrut să mi le dea guvernul PSD și mâna cerească a Gabrielei Firea. De câteva dintre ele am profitat și eu, de altele au profitat alți tineri. Ideea e că îți arată ce șmecheri au fost ăștia și ce proaste au fost celelalte partide, că-și ignoră electoratul.

Ne-a dat biciclete moca (mă rog, de maximum 500 de lei)

Bucureștiul, acest potențial Berlin al României, o să aibă mai multe biciclete pe străzile pline de șoferi agresivi, că sigur nu o să aibă mai multe piste de cicliști. Firea s-a gândit să mituiască publicul ăsta cu vouchere de cinci sute de lei bucata. Cinci mii de oameni au beneficiat. Naiba știe dacă și-au luat bicicletă sau le-au vândut mai departe altora doritori, cum făceau mulți pe Olx.

Cert e că Firea a punctat bine strategic. Așa se face. Ba iei ochii c-un voucher unui pasionat de ciclism, ba unui hipsteraș care se visează berlinez, ori unei pensionare care nu mai are puterea să meargă pe bicicletă, dar măcar aude că „se dă ceva" și stă la coadă.

Exemplul cu voucherele de la primărie e unul relevant. Arată impostura lui Firea și al PSD-ului, în general. Mai exact, de-a lungul timpului, s-au construit-n oraș piste în total de peste 120 de km, dintre care o sută sunt ilegale, conform OPTAR, și au fost desființate. Joac-o p-asta.

Ne-au dublat bursele până au ajuns la ce însemna salariul de entry level în 2011

Sunt student la o facultate umanistă, dar recunosc că-s o lepră. Nu m-am străduit să iau note mari la examene, cât să iau bursă de studiu. De fapt, mint. În primul semestru din anul întâi mi-au dat o șansă. Doar că pe vremea aia bursa varia doar între 300 și 400 de lei.

Apoi, din nefericire, anturajele, alcoolul, George Soroș, femeile, armele psihotronice și multe altele m-au făcut să regresez. Sau, mai degrabă, poate doar inutilitatea majorității materiilor de la facultatea de Comunicare mi-au ținut concentrarea-n alte părți.

Începând din semestrul al doilea din anul universitar 2016-2017, bursele s-au dublat. Odată cu asta și dorința inocentă de a alerga după note mari care să-ți asigure bursa lunară. Ok, ce-i chiar ironic e că bursele se acordă, în final, și pe perioada verii. Nu mai trebuie să-ți mai iei un job de vacanță, fiindcă știi că-ți vin banii oricum de la PSD din impozitele deștepților care i-au votat.

Haha, stai liniștit, nu te bucura ca un naiv. Au grijă universitățile să găsească alt mod în care să acopere banii suplimentari de pe burse. De exemplu, anul ăsta, SNSPA, universitatea la care-s eu student, a avut grijă, pe lângă taxele absurde pentru orice mizerie pe care vrei s-o faci legat de facultate, să dubleze și prețurile căminelor și a taxei anuale.

PSD îmi dă un salariu, dacă mă prefac că încep o familie tradițională

Persoanele de până-n 35 de ani care se căsătoresc-n București primesc din partea primăriei generale 1 500 de lei. Ceea ce nu-i rău. Nu că zic, dar e o variantă să te căsătorești cu cineva la ștou, iei banii, după care te desparți. E o variantă de luat în calcul. Absolut nimeni nu-ți poate face nimic vizavi de asta.

Una peste alta, să trăiască nașa mare! Gabriela Mondiala!

Citește și: Am vorbit cu deputatul român care vrea să le dea 15 mii de lei tinerilor care se căsătoresc

Am mers moca cu trenul prin toată țara pe banii tăi și-ai lui Mircea Badea, mulțumită PSD

„Luați labele de pe banii publici, milogilor!", le spunea studenților indignat un tânăr prezentator de televiziune, jurnalist profesionist și specialist în insulte subumane. Pe numele său din buletin, Mircea Badea.

Precum cazul voucherelor la biciclete, asemănător se-ntâmpla și la CFR. Starea actuală a căilor ferate și a trenurilor e jalnică și pe minus. De fapt, de ce plm îți repet iar asta, c-o știi și tu, și toată lumea. Dar, cu toate astea, tot n-o știe cine trebuie. Că-n loc să faci ceva serios și pe termen lung cum ar fi să începi rezolvarea problemelor cu adevărat serioase, tu doar o acoperi c-o pomană electorală gratuită și de moment, în speranța unor voturi.

Eu și tu primim mocangeli la tren, în timp ce la ministerul Transporturilor sunt tăiate investițiile, din lipsă de bani. Una peste alta, ce să mai zic, dragi colegi, să profităm de această facilitate cât mai putem. La un moment dat, o s-o taie ca să acopere o altă gaură mai mare din buget precum pensiile sau salariile, sau dăm faliment ca țară. Ferească sfântul!

Am fost la mare moca, pe banii Primăriei PSD București, deși nici măcar nu sunt de aici

Aproape 2 000 de persoane au participat pe tot parcursul verii la „Școala de Vară Tematică", în stațiuni ca Saturn, Eforie Nord și Sud sau Costinești. Condiția era fie să ai domiciliul-n București, ori să fii student la una din facultățile din oraș. Regula de selectare era „primul venit, primul servit". Printre ei m-am numărat și eu.

Așa că timp de-o săptămână și eu am mers la mare-n Eforie Nord. Toată tabara asta s-a desfășurat cu plajă și cursuri de dezvoltare personală. Cu hoteluri selectate naiba știe după ce criterii, fiindcă n-a existat o licitație transparentă a primăriei. Mulți din cei prezenți acolo aveau fie cunoștințe din primărie, fie cunoștințe cu alte cunoștinte din primărie. Căci primăria nu s-a chinuit să facă reclamă taberei. Cel puțin la hotelul unde am stat eu, patronul a avut grijă să te șmenuiască la mâncare.

Ce să mai, o parte din banii tăi, de contribuabil al primăriei București, s-au dus pe excursii la mare. Măcar de erau organizate pe bune, pentru copii sau familii cu situații financiare precare, ori copii cu probleme de sănătate care n-au avut ocazia niciodată să vadă marea. Atunci chiar se înțelegea.

Mi-a dat Firea atâtea concerte și festivaluri moca încât putea să ia o flotă de autobuze de ele

De la începutul anului, sigla primăriei sub formă de sponsor și parteneriat e pe mai toate pancartele din București care au legătură cu evenimente care se vor culturale și concerte. Fosta directoare a Teatrului Odeon din București, care nu voia să adauge acea preaslăvire a Primăriei pe postere, a fost concediată recent din niște motive penale.